钦定古今图书集成/明伦汇编/氏族典/第265卷 > 王倓
## 钦定古今图书集成/明伦汇编/氏族典/第265卷 > 王倓

按《十国春秋》，闽王倓通文中积官至同平章事。为人
刚直，不畏彊御。是时景宗官左仆射，已倔彊有异志，
倓往往因事折之，景宗亦惮倓，不敢有所发。会新罗
国遣使来聘，且献宝剑，康宗举以示倓曰：“此将何为？”
倓曰：“斩为臣不忠者。”景宗居旁色变，为不宁者累日。
景宗既立，新罗复献剑，景宗忽忆倓前言，而倓已死，
追恨不已，命发冢戮其尸。倓面如生，血流被体，闻者
莫不痛之。